قبیصہ بن ذویب

قبیصہ بن ذویبؒ تابعین میں سے ہیں۔

 نام و نسب 
قبیصہ نام،ابو اسحق کنیت،نسب نامہ یہ ہے،قبیصہ بن ذویب بن حلحلہ بن عمرو ابن کلیب بن حرام بن عبد اللہ بن قمیر بن جشیہ بن سلوں بن کعب بن عمرو خراعی۔

 پیدائش 
فتح مکہ کے سال پیدا ہوئے، ایک روایت یہ بھی ہے کہ ہجرت کے سال ولادت ہوئی،لیکن پہلی روایت زیادہ مشہور ہے۔
(تہذیب الاسماء:1/56)

 عبد الملک کا عہد 
شروع میں مدینہ میں رہتے تھے، پھر شام میں سکونت اختیار کرلی تھی،عبد الملک کے زمانہ میں ان کو بڑا عروج حاصل ہوا،خاتم برداری اور بریددودوعہد ے ان سے متعلق تھے،ممالک محروسہ سے جو خطوط اورخبریں موصول ہوتی تھیں ان کو پڑھ کر عبد الملک کے سامنے پیش کرتے تھے۔
(ابن سعد:5/131)

 فضل وکمال 
قبیصہ مدتوں مدینہ میں رہے تھے،ان کے زمانہ میں وہاں صحابہ کی بڑی جماعت موجود تھی،اس کے فیض سے محروم نہ رہے،ان کا شمار علمائے تابعین میں ہے علامہ نووی لکھتے ہیں کہ ان کی توثیق اورعلمی جلالت پر سب کا اتفاق ہے (تہذیب الاسماء:5/131) بڑے بڑے ہمعصر علما ان کے علمی کمالات کے معترف تھے،مکحول شامی کہتے تھے کہ میں نے قبیصہ سے بڑا جاننے والا نہیں دیکھا (ایضاً) ابن شہاب زہری کہتے تھے کہ وہ اس امت کے علما میں تھے۔
(تہذیب التہذیب:8/346)

 حدیث 
حدیث میں علامہ ابن سعد ثقۃ مامون اورکثیر الحدیث لکھتے ہیں۔
(ابن سعد:5/131)
حدیث میں انھوں نے بلالؓ ،عثمانؓ بن عفان، حذیفہ بن یمانؓ ،عبد الرحمن بن عوف زید بنؓ ثابت،عبادہ بن صامت،عمرو بن العاصؓ،محمد بن سلمہؓ،تمیم داریؓ ابودرداءؓ انصاری،مغیرہ بن شعبہؓ،ابوہریرہؓ،ام المومنین عائشہ صدیقہؓ اورام سلمہ وغیرہ سے استفادہ کیا تھا،ان سے استفادہ کرنے والوں میں،امام زہری،رجاء بن حیوٰۃ عبد اللہ بن ابی مریم،مکحول اورابوقلابہ جرمی وغیرہ لائق ذکر ہیں۔
(تہذیب:8346)

 فقہ 
فقہ میں بھی درک رکھتے تھے،ابن حبان لکھتے ہیں کہ وہ مدینہ کے فقہا اورصالحین میں تھے (تہذیب:8/347)ابو الزناد انھیں فقہا میں شمار کرتے تھے (تذکرۃ الحفاظ :1/52)زید بن ثابتؓ کے فیصلوں کے بڑے عالم تھے ،شعبی کابیان ہے کہ وہ زید بن ثابتؓ کے سب سے بڑے عالم تھے۔
(ابن سعد:5/131)

 وفات 
ابن سعد کے بیان کے مطابق 86 میں وفات پائی۔

 حوالہ جات 

زمرہ:فقہاء تابعین
زمرہ:86ھ کی وفیات
زمرہ:8ھ کی پیدائشیں
زمرہ:تابعی راویان حدیث
زمرہ:فقہاء مدینہ منورہ
زمرہ:705ء کی وفیات